KIRJALLINEN KYSYMYS E-2880/98

esittäjä(t): Panayotis Lambrias (PPE) komissiolle

(28. syyskuuta 1998)

Aihe: Geneettisesti muunnettujen elintarvikkeiden valvomaton kauppa

Ottaen huomioon yleisen mielipiteen huolestuneisuuden geneettisesti muunnettujen elintarvikkeiden, joista joitakin totuuden vastaisesti luonnehditaan muuntamattomiksi, jatkuvasti kasvavasta määrästä markkinoilla, komissiolta kysytään: Mihin toimenpiteisiin se aikoo ryhtyä, jotta turvattaisiin asiaa koskeva tehokas valvonta kaikissa jäsenvaltioissa? Tämä valvonta on välttämätöntä toisaalta, jotta turvattaisiin kuluttajan oikeus vapaasti valita geneettisesti muunnettujen elintarvikkeiden kuluttamisen ja kuluttamatta jättämisen välillä, ja toisaalta, jotta estettäisiin petokset liittyen siihen, että geneettisesti muunnettuja tuotteita myydään muuntamattomien nimikkeellä.

Komission jäsenen Martin Bangemanninkomission puolesta antama vastaus

(23. marraskuuta 1998)

Parlamentin jäsen ilmaisee huolestuneisuutensa geneettisesti muunnettujen elintarvikkeiden merkitsemisen valvonnasta. Komissio voi antaa parlamentin jäsenelle seuraavat tiedot, jotka koskevat geneettisesti muunnettujen elintarvikkeiden merkitsemistä ja sen valvontaa.

Uuselintarvikkeista ja elintarvikkeiden uusista ainesosista annettu asetus (EY) 258/97(1) tuli voimaan 15. toukokuuta 1997. Sen 8 artiklassa säädetään merkintöjä koskevista lisävaatimuksista sellaisten elintarvikkeiden ja elintarvikkeiden ainesosien osalta, jotka sisältävät geneettisesti muunnettuja organismeja tai jotka koostuvat niistä taikka jotka on valmistettu geneettisesti muunnetuista organismeista ilman, että ne sisältävät niitä.

Näin kuluttaja saa tiedot kaikista elintarvikkeen ominaisuuksista, kuten koostumuksesta, ravintoarvosta tai ravitsemuksellisista vaikutuksista, ja elintarvikkeen käyttötarkoituksesta, joiden perusteella uuselintarvike ei enää ole samanlainen kuin vastaava olemassa oleva elintarvike tai elintarvikkeen ainesosa. Uuselintarviketta ei pidetä samanlaisena, jos käytettävissä olevien tietojen asianmukaisen analysoinnin perusteella tehdyllä tieteellisellä arvioinnilla voidaan osoittaa, että arvioidut ominaisuudet eroavat tavanomaisen elintarvikkeen tai elintarvikkeen ainesosan vastaavista ominaisuuksista. Tällöin merkinnöissä on oltava maininta näistä muutetuista ominaisuuksista sekä tiedot menetelmästä, jolla kyseiset ominaisuudet on saatu aikaan.

Myös uuselintarvikkeessa olevista aineksista, joita ei ole vastaavassa olemassa olevassa elintarvikkeessa ja jotka ovat eettisesti kyseenalaisia (esimerkiksi kasvin sisältämä sikaeläimestä peräisin oleva geeni) tai jotka voivat vaikuttaa joidenkin väestöryhmien terveyteen (esimerkiksi aine, jolla on allergistavia ominaisuuksia), on ilmoitettava kuluttajalle. Samoin geneettisesti muunnetun organismin sisältämä tuote (esimerkiksi geenitekniikalla tuotetut tomaatit) on varustettava merkinnällä "GMO".

Geneettisesti muunnetuista soijapavuista tai geneettisesti muunnetusta maissista valmistettuja elintarvikkeita ja elintarvikkeiden ainesosia koskevassa asetuksessa (EY) 1139/98(2), joka annettiin 26. toukokuuta 1998 ja tuli voimaan 1. syyskuuta 1998, määritellään tarkemmin, milloin GMO:eista valmistettu elintarvike ei enää ole samanlainen kuin vastaava olemassa oleva elintarvike tai elintarvikkeen ainesosa. Merkintä on pakollinen, jos elintarvike tai elintarvikkeen aineosa sisältää geneettisestä muuntamisesta peräisin olevaa proteiinia tai deoksiribonukleiinihappoa (DNA). Tällöin elintarvikkeen tai elintarvikkeen ainesosan ei enää katsota olevan samanlainen kuin vastaava tavanomainen elintarvike tai elintarvikkeen ainesosa.

Geneettisesti muunnetuissa elintarvikkeissa ja elintarvikkeiden ainesosissa on oltava merkintä "valmistettu geenitekniikalla muunnetusta soijasta/maissista" tai "sisältää geenitekniikalla muunnetusta soijasta/maissista valmistettuja ainesosia".

Vapaaehtoisuuteen perustuvassa merkinnässä, jossa kuluttajalle kerrotaan, ettei kyseessä ole geneettisesti muunnettu elintarvike, noudatetaan kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetussa neuvoston direktiivissä 79/112/ETY(3) vahvistettuja periaatteita;. niistä merkittävin on periaate, jonka mukaan merkintä ei saa olla omiaan johtamaan kuluttajaa harhaan.

Merkintää koskevien säännösten noudattamisen ja soveltamisen valvonta kuuluu joka tapauksessa jäsenvaltioiden viranomaisten toimivaltaan ja vastuulle.

(1) EYVL L 43, 14.2.1997.

(2) EYVL L 159, 3.6.1998.

(3) EYVL L 33, 8.2.1979.